(Genudgivet af tekniske årsager - se nederst) Klicheen omkring en it-nørd er velkendt. Iklædt en udvasket t-shirt med en fjollet tekst eller et kommercielt logo sidder han omgivet af tomme colaflasker, pizzabakker. Belysningen er dunkel, kontorstolen er magelig og fødderne er pakket ind i et par hvide tennissokker.

Foran er der ikke bare en computer. Men en hel skov af fladskærme og summende computerkabinetter. Får man it-nørden til bords ved familiefesten går der ofte blot få minutter før mængden af uforståelige forkortelser er så stor, at samtalen bliver uinteressant for tilhørerne.

Selvom beskrivelsen langt fra passer på alle it-nørder, indeholder stereotypen en grad af sandhed. Og på version2.dk kan man da også ligefrem teste, hvilken type it-nørd man selv er.

LÆS OGSÅ: Hvilken it-nørd er du? Find din type her

At it-nørders image er lidt kantet, er en udfordring. For lige netop i denne gruppe finder vi Danmarks fremtid. Der er nemlig ingen tvivl om, at vores dygtige it-specialister er forudsætningen for, at vi kan opretholde velfærdsdanmark i fremtiden. Der er ingen tvivl om, hvilken videnskapacitet, der sidder i den blå LED-belysning. Og slet ingen tvivl om, at jeg gerne så mange flere med samme vidensniveau på it-området. Men et imageskrifte blandt it-nørder er tiltrængt, hvis denne mission skal opnås. Og ikke mindst, hvis vi skal sikre at it-nørdernes gode arvemasse reproduceres.

Jeg kunne aldrig drømme om at dømme folk på deres påklædning. For min skyld må man se ud, som man vil, og leve som man ønsker. Men som kvinde må jeg alligevel undres. Her sidder Danmarks fremtid bag skærmen iført tennissokker og gør dermed alt, hvad der overhovedet kan gøres, for at undgå kvindekontakt. Det undrer mig hvorfor.

Er det mon med vilje, at computermænd ofte gør alt hvad de kan for at være så lidt attraktive som overhovedet muligt? Er det noget man lærer på uddannelsen? Måske der er en eller anden konkurrence blandt it-folk om at tale i forkortelser og forklare tingene på den mest umulige måde, så tilhørere sættes af hurtigst muligt? Det er mig en gåde, hvorfor det er sådan. For i resten af samfundet gælder den omvendte logik for kommunikation. Kan man formidle sin viden på en simpel måde, der får lytteren til at føle sig inddraget, vinder man. Og som politiker sætter man ofte ligefrem en ære i at undgå at tale om politik, når man er ude.

De fleste danske kvinder (og mænd) drømmer om en engageret og passioneret partner. En der går op i noget. En som ved noget. Det kriterium lever både udvikleren og programmøren til fulde op til. Samtidig er branchen ikke et dårligt valg, når det kommer til løn- og arbejdsforhold – for slet ikke at tale om de intelligente børn, der kunne komme ud af det. Som nævnt kunne jeg ikke drømme om at blande mig i, hvordan folk går klædt, hvordan de lever eller kommunikerer, så længe det holder sig inden for lovens rammer.

Men jeg kan ikke lade være med at tænke, hvor ærgerligt det er, at så mange singlekvinder – herunder flere af mine veninder - leder efter en potentiel og engageret partner. Dette når han måske sidder derhjemme iført tennissokker og en t-shirt med en sjov joke om Microsoft eller teksten ”I know HTML”. Kunne man bare en lørdag aften forestille sig, at de it-nørder, der normalt sidder hjemme foran skærmen eller spiller World Of Warcraft med vennerne, smed tennissokkerne og kom ud. At der blev indkøbt en ny t-shirt, håret blev redt og nørdsproget nedtonet lidt.

Jeg glæder mig til at se jer– og det gør mine single-veninder med hang til kloge og passionerede mænd også.

Dette blogindlæg har i en periode været offline på version2 efter en oprydning af passive brugerkonti, red.